**Kalle Kaijomaa** (s. 1. kesäkuuta 1984 Joensuu) on suomalainen entinen jääkiekkopuolustaja. Hän pelasi urallaan SM-liigaa Saimaan Pallossa, JYPissä, Tapparassa, Espoo Bluesissa ja Turun Palloseurassa yhteensä 467 runkosarjaottelua tehopistein 41+67=108 ja 61 playoff-ottelua tehopistein 5+9=14. Kaijomaa voitti JYPissä Suomenmestaruuden vuonna 2009 ja SM-pronssia vuonna 2010. Kaudella 2015–2016 hän toimi lyhyen ajan Bluesin ensisijaisena kapteenina, kunnes Kaijomaa siirtyi TPS:ään. Hän pelasi urallaan myös kolme kautta Saksan DEL-liigan Schwenninger Wild Wingsissa, jossa Kaijomaa kuului kaudella 2018–2019 joukkueen kapteenistoon. Hän pelasi myös Ruotsissa ja Unkarissa. Kaijomaa oli voittamassa myös Mestiksen mestaruutta Mikkelin Jukureissa vuonna 2006. Hän pelasi myös neljä ottelua Suomen A-maajoukkueessa.

Ura
---

### Seuraura

Kaijomaa on Jokipoikien kasvatti. Hän siirtyi 17-vuotiaana JYPin junioreihin kaudeksi 2001–2002, jonka päätteeksi Kaijomaa voitti B-nuorten SM-hopeaa. Kausi 2003–2004 päättyi A-nuorten SM-hopeaan. Kaudeksi 2004–2005 hän siirtyi Saimaan Palloon, jossa Kaijomaa teki myös SM-liigadebyyttinsä ja pelasi liigassa neljä runkosarjaottelua ilman tehopisteitä. Hän pelasi kautensa pääsosin kuitenkin seuran A-nuorissa, joiden toiseksi paras pistemies Kaijomaa oli tehoilla 10+9=19. Hän jakoi myös koko A-nuorten SM-liigan puolustajien maalipörssin voiton HPK:n Juuso Hietasen kanssa. Maaliskuussa 2005 Kaijomaa teki 1+1-vuotisen jatkosopimuksen SaiPan kanssa.

Kauden 2005–2006 kynnyksellä SaiPa vuokrasi Kaijomaan alustavasti joulutaukoon asti Mestis-joukkue Mikkelin Jukureihin. Tammikuussa 2006 hänen vuokrapestiään jatkettiin kauden loppuun. Kaijomaa jakoi joukkueen sisäisen tehotilaston voiton Petri Lehtosen kanssa lukemalla +23. Hän voitti kauden päätteeksi Mestiksen mestaruuden ja Kaijomaa valittiin sarjan ensimmäiseen tähdistökentälliseen. Helmikuussa 2006 hän teki SaiPan kanssa vuoden mittaisen jatkosopimuksen. Varsinaisella SM-liigan tulokaskaudellaan 2006–2007 Kaijomaa teki SaiPassa 40 runkosarjaottelussa tehot 2+2=4. Hän teki liigauransa avausmaalin 26. lokakuuta 2006 ylivoimalla vieraissa Kalevan Palloa vastaan.

Kaudeksi 2007–2008 Kaijomaa palasi 1+1-vuotisella sopimuksella hänelle junioriuraltaan tuttuun JYPiin, jota valmensi Kaijomaalle Jukureista tuttu Risto Dufva. Hänen roolinsa kasvoi SaiPa-kaudesta roimasti ja Kaijomaa teki SM-liigan yhden kauden piste-ennätyksensä tehoilla 10+19=29. Hän oli JYPin eniten maaleja tehnyt puolustaja ja jakoi SM-liigan puolustajien pistepörssin kymmenennen sijan KalPaa ja Jokereita edustaneen Mika Strömbergin kanssa. Kaijomaa jakoi myös joukkueensa sisäisen tehotilaston voiton Lars Helmisen kanssa lukemalla +17. Joulukuussa 2007 JYP käytti hänen sopimuksessaan olleen option ja teki vuoden mittaisen jatkosopimuksen Kaijomaan kanssa. Kauden 2008–2009 päätteeksi Kaijomaa voitti JYPissä Suomenmestaruuden ja kausi 2009–2010 päättyi SM-pronssiin. Hän teki tammikuussa 2010 vuoden mittaisen jatkosopimuksen joukkueen kanssa. Kauden 2010–2011 Kaijomaa aloitti JYPin farmijoukkue D Teamin vahvuudessa, Mestiksessä. Hän pelasi siellä kaksi ottelua.

Kaijomaa siirtyi kaudeksi 2011–2012 kaksivuotisella sopimuksella Tapparaan. Joukkueen päävalmentajana toimi syyskuun 2012 lopulta hänelle tuttu Risto Dufva. Kaijomaa nousi varsinkin Tuukka Mäntylän lähdettyä joukkueen johtavaksi puolustajaksi. Hän oli Tapparan tehokkain puolustaja ja jakoi joukkueen sisäisen maalipörssin kolmannen sijan Miikka Männikön kanssa. Kaudella 2012–2013 Kaijomaa jäi kuitenkin Tapparan uuden päävalmentajan Jukka Rautakorven alaisuudessa vähälle peliajalle ja hän haki kauden aikana pelintuntumaa myös kahden ottelun verran Mestis-joukkue Lempäälän Kisasta. Lopulta Kaijomaa siirtyi lokakuun 2012 lopulla loppukauden sopimuksella Ruotsiin Elitserien-joukkue Växjö Lakers HC:n riveihin. Hänen teholukemansa +3 oli Jonas Holøsin ja Alexander Johanssonin ohella yli puolet kaudesta pelanneista pelaajista joukkueen paras.

Kaudeksi 2013–2014 Kaijomaa siirtyi kaksivuotisella sopimuksella Espoo Bluesiin, jota valmentaa hänelle tuttu JYPin entinen apuvalmentaja Jyrki Aho. Hän oli joukkueen tehokkain puolustaja tehoilla 3+14=17. Marraskuussa 2014 Kaijomaa teki kaksivuotisen jatkosopimuksen Bluesin kanssa. Kesken kauden 2015–2016, joulukuussa 2015 hänet nimettiin joukkueen uudeksi kapteeniksi, kun talousvaikeuksista kärsineen Bluesin oli jättänyt sekä kapteeni Kim Hirschovits että varakapteenit Olli Malmivaara ja Siim Liivik. Kaijomaa kuitenkin itsekin lähti joukkueesta tammikuussa 2016, kun Blues lainasi hänet ja Jussi Makkosen loppukaudeksi Turun Palloseuraan, joka puolestaan lainasi Bluesiin Oskari Siikin ja Matias Pullin.

Kaijomaa siirtyi kaudeksi 2016–2017 vuoden mittaisella sopimuksella Saksan DEL-liigan Schwenninger Wild Wingsiin. Hän oli joukkueen tehokkain puolustaja tehoilla 5+17=22. Huhtikuussa 2017 Kaijomaa teki Schwenningenin kanssa vuoden mittaisen jatkosopimuksen. Myös kaudella 2017–2018 hän oli joukkueen tehokkain puolustaja tehoilla 6+16=22. Maaliskuussa 2018 Kaijomaa teki taas vuoden mittaisen jatkosopimuksen Wild Wingsin kanssa. Hänet nimettiin kaudeksi 2018–2019 joukkueen varakapteeniksi. Kaijomaan kausi päättyi kuitenkin vain 16 ottelun jälkeen lantiovammaan.

Kuntouduttuaan edellisen kauden loukkaantumisestaan, joulukuussa 2019 Kaijomaa palasi Suomeen ja siirtyi 31. tammikuuta 2020 asti kestävällä sopimuksella Mestis-joukkue TuToon. Joukkuetta valmentavat hänelle aiemmin JYPistä tutut joukkuetoverit Antti Virtanen ja Jouni Virpiö. Kaijomaan sopimus sisältää option ulkomaille siirtymisestä. Noin tammikuun puolessa välissä hän käytti sopimuksessaan olleen option ja siirtyi loppukauden kattavalla sopimuksella monikansallisessa Erste Bank Eishockey Ligassa pelaavan unkarilaisjoukkue Fehérvár AV19:n riveihin.

Marraskuussa 2020 Kaijomaa ilmoitti lopettaneensa pelaajauransa.

### Maajoukkueura

Kaijomaa pelasi Suomen A-maajoukkueessa neljä ottelua ilman tehopisteitä. Hän teki A-maajoukkuedebyyttinsä Euro Hockey Challengessa 4. huhtikuuta 2012 Rapperswil-Jonassa Sveitsiä vastaan. Kaijomaa merkittiin Suomen kakkospuolustajapariin Ville Lajusen viereen. Hän pelasi myös neljä poikien maaottelua.

Pelityyli
---------

Elite Prospects -sivuston Ulf Anderssonin mukaan Kaijomaa oli puolustava puolustaja, jolla oli hyvä koko ja liike. Anderssonin mukaan hän pelasi yksinkertaista peliä, mutta teki myös kohtalaisen hyvin pisteitä. Kaijomaa oli myös käyttökelpoinen alivoimapelaaja. Hänen vuosina 2016–2019 edustamansa Schwenninger Wild Wingsin urheilujohtaja Jürgen Rumrich luonnehti Kaijomaata klassiseksi kahden suunnan puolustajaksi, joka tuo puolustukseen vakautta ja mainitsi hänen vahvuuksiinsa hyvän ykkössyötön ja ylivoimapelaamisen.

Muuta
-----

Kaijomaa aloitti joulukuussa 2020 rakennusalan perustutkinnon opinnot Jyväskylässä. Hänen pikkuveljensä Juuso on entinen jääkiekkohyökkääjä, joka pelasi urallaan 38 SM-liigaottelua Saimaan Pallossa.

Tilastot
--------

|   |   | Runkosarja |   | Pudotuspelit |   | Palkinnot |
| --- | --- | --- | --- | --- | --- | --- |
| Kausi | Joukkue | Liiga | O | M | S | Pist. | RM | O | M | S | Pist. | RM |   |   |   |   |   |   |
| 2004–2005 | SaiPa | SM-liiga | 4 | 0 | 0 | 0 | 0 | – | – | – | – | – |
| 2005–2006 | Jukurit | Mestis | 39 | 6 | 9 | 15 | 49 | 12 | 2 | 3 | 5 | 29 | Ykköstähdistö |
| 2006–2007 | SaPKo | Mestis | 4 | 0 | 0 | 0 | 4 | – | – | – | – | – |
|  | SaiPa | SM-liiga | 40 | 2 | 2 | 4 | 40 | – | – | – | – | – |
| 2007–2008 | JYP | SM-liiga | 55 | 10 | 19 | 29 | 34 | 6 | 1 | 1 | 2 | 4 |
| 2008–2009 | JYP | SM-liiga | 37 | 2 | 5 | 7 | 38 | 15 | 0 | 3 | 3 | 4 | Kanada-malja |
| 2009–2010 | JYP | SM-liiga | 58 | 4 | 12 | 16 | 44 | 14 | 0 | 1 | 1 | 2 |
| 2010–2011 | D Team | Mestis | 2 | 0 | 4 | 4 | 0 | – | – | – | – | – |
|  | JYP | SM-liiga | 52 | 2 | 8 | 10 | 44 | 10 | 2 | 0 | 2 | 4 |
| 2011–2012 | Tappara | SM-liiga | 54 | 11 | 11 | 22 | 93 | – | – | – | – | – |
| 2012–2013 | LeKi | Mestis | 2 | 0 | 0 | 0 | 2 | – | – | – | – | – |
|  | Tappara | SM-liiga | 12 | 1 | 1 | 2 | 8 | – | – | – | – | – |
|  | Växjö Lakers HC | Elitserien | 37 | 1 | 4 | 5 | 22 | – | – | – | – | – |
| 2013–2014 | Blues | SM-liiga | 49 | 3 | 14 | 17 | 48 | 7 | 1 | 2 | 3 | 4 |
| 2014–2015 | Blues | SM-liiga | 48 | 4 | 17 | 21 | 58 | 4 | 0 | 0 | 0 | 0 |
| 2015–2016 | Blues | SM-liiga | 38 | 2 | 11 | 13 | 26 | – | – | – | – | – |
|  | TPS | SM-liiga | 19 | 0 | 4 | 4 | 12 | 5 | 1 | 2 | 3 | 8 |
| 2016–2017 | Schwenninger Wild Wings | DEL | 52 | 5 | 17 | 22 | 36 | – | – | – | – | – |
| 2017–2018 | Schwenninger Wild Wings | DEL | 51 | 6 | 16 | 22 | 28 | 2 | 0 | 1 | 1 | 0 |
| 2018–2019 | Schwenninger Wild Wings | DEL | 16 | 0 | 3 | 3 | 4 | – | – | – | – | – |
| 2019–2020 | TuTo | Mestis | 11 | 2 | 8 | 10 | 4 | – | – | – | – | – |
|  | Fehérvár AV19 | EBEL | 12 | 2 | 2 | 4 | 14 | – | – | – | – | – |
| 11 kautta | yhteensä | SM-liiga | 467 | 41 | 104 | 145 | 445 | 61 | 5 | 9 | 14 | 26 |
| 3 kautta | yhteensä | DEL | 119 | 11 | 36 | 47 | 68 | 2 | 0 | 1 | 1 | 0 |
| 5 kautta | yhteensä | Mestis | 58 | 8 | 21 | 29 | 59 | 12 | 2 | 3 | 5 | 29 |
| 1 kausi | yhteensä | Elitserien | 37 | 1 | 4 | 5 | 22 | – | – | – | – | – |
| 1 kausi | yhteensä | EBEL | 12 | 2 | 2 | 4 | 14 | – | – | – | – | – |

Lähteet
-------

* Kalle Kaijomaa The Internet Hockey Databasessa (englanniksi)
* Kalle Kaijomaa Eurohockey-sivustolla (englanniksi)
* Kalle Kaijomaa *Elite Prospects*. Everysport Media Group AB.  (englanniksi)

### Viitteet

1. 1 2 3 4 5 6 7 8  Kalle Kaijomaa *Elite Prospects*. Everysport Media Group AB.  (englanniksi)
2. ↑  Elite Prospects - SaiPa U20 *eliteprospects.com*. Everysport Media Group. Viitattu 3.12.2019. (englanniksi)
3. ↑  Vänttinen ja Kaijomaa sopimuksiin SaiPan kanssa *Jatkoaika.com*.  31.3.2005. Jatkoaika r.y. Viitattu 14.12.2014.
4. ↑  Kalle Kaijomaa Mikkeliin *Jatkoaika.com*.  10.9.2005. Jatkoaika r.y. Viitattu 14.12.2014.
5. ↑  Jokiraita Allsvenskaniin, Silvennoinen ja Kaijomaa jatkavat Mestiksessä *Jatkoaika.com*.  31.1.2006. Jatkoaika r.y. Viitattu 21.1.2016.
6. ↑  Elite Prospects - Jukurit *eliteprospects.com*. Everysport Media Group. Viitattu 3.12.2019. (englanniksi)
7. ↑  TuTo rohmusi Mestis-palkintoja *Jatkoaika.com*.  14.4.2006. Jatkoaika r.y. Viitattu 21.1.2016.
8. ↑  Vilen ja Kaijomaa jatkavat SaiPassa *Jatkoaika.com*.  16.2.2006. Jatkoaika r.y. Viitattu 14.12.2014.
9. ↑  Savenius, Pauli: SaiPa taisteli kolmen pisteen arvoisesti *Jatkoaika.com*.  26.10.2006. Jatkoaika r.y. Viitattu 21.1.2016.
10. ↑  JYPille kaksi uutta sopimusta *Jatkoaika.com*.  12.3.2007. Jatkoaika r.y. Viitattu 14.12.2014.
11. ↑  Elite Prospects - Liiga Stats 2007-2008 *eliteprospects.com*. Everysport Media Group. Viitattu 3.12.2019. (englanniksi)
12. ↑  Elite Prospects - JYP *eliteprospects.com*. Everysport Media Group. Viitattu 3.12.2019. (englanniksi)
13. ↑  JYPille lisää jatkosopimuksia *Jatkoaika.com*.  18.12.2007. Jatkoaika r.y. Viitattu 21.1.2016.
14. ↑  JYPille jatkosopimuksia *Jatkoaika.com*.  14.1.2010. Jatkoaika r.y. Viitattu 21.1.2016.
15. ↑  D Teamille kosolti JYP-apuja *Jatkoaika.com*.  15.9.2010. Jatkoaika r.y. Viitattu 14.12.2014.
16. ↑  Kalle Kaijomaa ja Jacob Cepis Tapparaan *Jatkoaika.com*.  28.4.2011. Jatkoaika r.y. Viitattu 14.12.2014.
17. ↑  Härkönen, Tuomas; Hietanen, Jarno: Tapparan pelaaja-arvostelut 2011–2012 *Jatkoaika.com*.  14.4.2012. Jatkoaika r.y. Viitattu 14.12.2014.
18. ↑  Elite Prospects - Tappara *eliteprospects.com*. Everysport Media Group. Viitattu 3.12.2019. (englanniksi)
19. ↑  Pesu, Vili: SM-liigan arjen sankarit, osa 20: "Velkarahalla mennään" *is.fi*.  6.12.2015. Sanoma Media Finland. Viitattu 21.1.2016.
20. ↑  Kaijomaa siirtyy Ruotsiin *Jatkoaika.com*.  29.10.2012. Jatkoaika r.y. Viitattu 14.12.2014.
21. ↑  Elite Prospects - Växjö Lakers HC *eliteprospects.com*. Everysport Media Group. Viitattu 3.12.2019. (englanniksi)
22. ↑  Aho Bluesin penkin taakse, Malmivaara puolustukseen *Jatkoaika.com*.  29.4.2013. Jatkoaika r.y. Viitattu 14.12.2014.
23. ↑  Elite Prospects - Blues *eliteprospects.com*. Everysport Media Group. Viitattu 3.12.2019. (englanniksi)
24. ↑  Kalle Kaijomaa jatkaa Espoossa  2.11.2014. Jatkoaika.com. Viitattu 14.12.2014.
25. ↑  Parviainen, Vesa: Kalle Kaijomaa valinnastaan Bluesin kapteeniksi: "Lähinnä naurettiin" *iltalehti.fi*.  1.1.2015. Alma Media Suomi Oy. Viitattu 14.12.2014.
26. ↑  TPS ja Blues vaihtavat pelaajia loppukauden lainasopimuksilla *Jatkoaika.com*.  16.1.2016. Jatkoaika r.y. Viitattu 21.1.2016.
27. 1 2  Kaijomaan ura jatkuu Saksassa *Jatkoaika.com*.  9.5.2016. Jatkoaika r.y. Viitattu 9.5.2016.
28. ↑  Elite Prospects - Schwenninger Wild Wings *eliteprospects.com*. Everysport Media Group. Viitattu 3.12.2019. (englanniksi)
29. ↑  Nächster Verteidiger für die Wild Wings fix *wildwings.de*.  28.4.2017. Wild Wings Spielbetriebs GmbH.  Arkistoitu 15.10.2017. Viitattu 15.10.2017. (saksaksi)
30. ↑  Elite Prospects - Schwenninger Wild Wings *eliteprospects.com*. Everysport Media Group. Viitattu 3.12.2019. (englanniksi)
31. ↑  Lahtinen, Miikka: Suomalaiskonkarin kausi ohi! Lehti: Myös seura vaihtumassa ensi kaudeksi *suomikiekko.com*.  4.2.2019. Nordic Sport Media. Viitattu 3.12.2019.
32. ↑  Veripalvelu otteluisäntänä keskiviikkona, Kalle Kaijomaa debytoi *tutohockey.fi*.  3.12.2019. TUTO Hockey Oy. Viitattu 3.12.2019.
33. ↑  Tapasztalt finn hátvéd érkezik *fehervarav19.hu*.  13.1.2020. Fehérvár AV19 SC. Viitattu 14.1.2020. (unkariksi)
34. ↑  Miettinen, Miska: Suomessa tehoillut konkari jätti kotimaan: Tie vei eksoottiseen suuntaan *suomikiekko.com*.  14.1.2020. Nordic Sport Media. Viitattu 14.1.2020.
35. 1 2  Ohtonen, Renne: JYPissä mestaruutta juhlinut Kalle Kaijomaa päättää pitkän pelaajauransa *ksml.fi*.  19.11.2020. Keskisuomalainen Oyj. Viitattu 20.11.2020.
36. ↑  Sveitsi tyrmäsi – Leijonat tehottomia *yle.fi*. Yleisradio Oy. Viitattu 21.1.2016.
37. ↑  Pelaajat – K *tappara.fi*. Tamhockey Oy. Viitattu 21.1.2016.
38. ↑  Juuso Kaijomaa *Elite Prospects*. Everysport Media Group AB.  (englanniksi)


|  |  |  |
| --- | --- | --- |
| Edeltäjä:**Kim Hirschovits** | **Espoo Bluesin kapteeni SM-liigassa**2015–2016 | Seuraaja:**Jari Sailio** |